Bokke sal met dringendheid moet speelDie Springbokspan wat later vandag teen Argentinië speel. Foto: Twitter. Argentinië is altyd moeilike teenstanders op hul tuisveld en ná hul goeie vertonings teen die Wallabies en die All Blacks is hulle selfs meer gevaarlik. Tog weet die Springbokke wat hulle vanaand (21:10 SA tyd) in Buenos Aires moet doen: Hulle sal die wedstryd moet wen en verkieslik ook ŉ bonuspunt inpalm as hulle nog oor die Rugbykampioenskap-titel wil droom. En volgens Siya Kolisi sal die Suid-Afrikaners sommer so vanuit die staanspoor op alle suiers moet vuur; daar sal nie tyd wees om eers al stotterend aan die gang te probeer kom nie. “Ons verwag ŉ taai stryd teen die gasheerspan en ons weet dat ons intensiteitvlakke hoog moet wees want hulle is op hul sterkste in die openingsalvo van die wedstryd,” het die Springbok-kaptein gesê. Die Argentynse lostrio van Pablo Matera, Marcos Kremer en Juan Martin Gonzales sal beslis dinge by die afbreekpunte vir die Suid-Afrikaners wil bemoeilik. “Dit is belangrik dat ons nie van ons wedstrydplan afwyk nie. Hul losvoorspelers is nie net goed met die bal in hand nie, maar hulle is ook gedugte teenstanders wanneer hulle om balbesit baklei. Ons sal op ons beste by die afbreekpunte moet wees en die geleenthede benut wat ons vir onsself skep.” Met Handré Pollard op die krukkelys en Elton Jantjies terug in Suid-Afrika, sal Damian Willemse weer die no. 10-tru vir die Springbokke dra. Die span se bestuur is opgewonde oor die Stormers-agterspeler; juis omdat hy die Argentyne se planne kan kortwiek wanneer hulle met meer dringendheid wil speel. Die wedstryd begin vanaand om 21:10 en die aksie sal regstreeks op SuperSport uitgesaai word. Springbokke: Willie le Roux (heelagter), Canan Moodie (regtervleuel), Jesse Kriel (buitesenter), Damian de Allende (binnesenter), Makazole Mapimpi (linkervleuel), Damian Willemse (losskakel), Jaden Hendrikse (skrumskakel), Jasper Wiese (agtsteman), Franco Mostert (flank), Siya Kolisi (kaptein en flank), Lood de Jager (slot), Eben Etzebeth (slot), Frans Malherbe (stut), Malcolm Marx (haker) en Steven Kitshoff (stut). Plaasvervangers: Deon Fourie, Ox Nché, Trevor Nyakane, Elrigh Louw, Kwagga Smith, Faf de Klerk, André Esterhuizen en Frans Steyn. Poemas: Juan Cruz Mallia (heelagter), Emiliano Boffelli (regtervleuel), Jeronimo de la Fuente (buitesenter), Matias Orlando (binnesenter), Lucio Cinti (linkervleuel), Satiago Carreras (losskakel), Gonzal Bertranou (skrumskakel), Pablo Matera (agtsteman), Marcos Kremer (flank), Juan Martin Gonzales (flank), Tomas Lavanini (slot), Matias Alemanno (slot), Eduardo Bello (stut), Julian Montoya (kaptein) en Nahuel Tetaz Chaparro (stut). Plaasvervangers: Agustin Creevy, Thomas Gallo, Joel Sclavi, Guido Petti, Rodrigo Bruni, Tomas Cubelli, Benjamin Urdapilleta en Matias Moroni.